Segist hafa veitt Bretum upplýsingar um gereyðingarvopn Íraka
Íraskur herforingi fullyrðir að hann hafi veitt breskum leyniþjónustum þær upplýsingar að Írakar geti beitt gereyðingarvopnum með 45 mínútna fyrirvara. Herforinginn, sem heitir al-Dabbagh, segir í samtali við breska blaðið Sunday Telegraph að hann hafi sent Bretum nokkrar skýrslur um geireyðingarvopnaáætlanir Saddams Husseins, fyrrum forseta Íraks, frá því snemma á síðasta ári, m.a. um að hersveitir við landamæri Íraks hafi fengið birgðir af gereyðingarvopnum undir lok síðasta árs.
Fullyrðingin um að Írakar gætu beitt efna- eða sýklavopnum með 45 mínútna fyrirvara kom fram í skýrslu breskra stjórnvalda um gereyðingarvopnaeign Íraka í lok síðasta árs.
"Það var ég sem ber ábyrgð á þessum upplýsingum," sagði al-Dabbagh þegar Sunday Telegraph sýndi honum skýrsluna. "Þær eru 100% réttar."
Hann sagðist hafa veitt upplýsingar um flutninga á gereyðingarsprengjuoddum til hersveita í vesturhluta Íraks. "Við hefðum getað skotið þessum flaugum með hálftíma fyrirvara," segir hann.
Sprengjuoddarnir eru sagðir hafa verið framleiddir í Írak og hægt var að skjóta þeim með litlum eldflaugavörpum. Ekki er ljóst hvort oddarnir innihéldu efna- eða sýklavopn.
Al-Dabbagh segir við blaðið að aðeins hafi mátt beita þessum vopnum samkvæmt beinni skipun frá Saddam. Hann bætti við stór hluti íraska hersins hafi ekki viljað berjast fyrir Saddam. "Vesturlönd ætti að þakka Guði fyrir að íraski herinn ákvað að berjast ekki," segir hann.
Al-Dabbagh segist telja að félagar í svoefndum Fedayeen-sveitum Saddams hafi falið sprengjuoddana.
Sunday Telegraph segir að al-Dabbagh hafi njósnað fyrir írösk útlagasamtök í Lundúnum í nokkur ár og starfi nú sem ráðgjafi fyrir framkvæmdaráð Íraks.
Fullyrðingin um 45 mínútna tímafrestinn hefur verið umdeild allt frá því hún kom fram. Í fréttaþætti breska ríkisútvarpsins BBC komu fram ásakanir um að breska ríkisstjórnin hefði ýkt hættuna sem stafaði af gereyðingarvopnum Íraka. Fram kom að vísindamaðurinn David Kelly væri heimildarmaður BBC og hann fannst nokkru síðar látinn og virtist hafa svipt sig lífi. Í kjölfarið var sett á stofn rannsóknarnefnd til að fjalla um aðdraganda dauða Kellys.
Íraskur herforingi fullyrðir að hann hafi veitt breskum leyniþjónustum þær upplýsingar að Írakar geti beitt gereyðingarvopnum með 45 mínútna fyrirvara.
Hann hafi sent Bretum nokkrar skýrslur um geireyðingarvopnaáætlanir Saddams Husseins, fyrrum forseta Íraks, frá því snemma á síðasta ári.
Hann sagðist hafa veitt upplýsingar um flutninga á gereyðingarsprengjuoddum til hersveita í vesturhluta Íraks.
Sprengjuoddarnir eru sagðir hafa verið framleiddir í Írak og hægt var að skjóta þeim með litlum eldflaugavörpum.
Aðeins hafi mátt beita þessum vopnum samkvæmt beinni skipun frá Saddam.
Fullyrðingin um 45 mínútna tímafrestinn hefur verið umdeild allt frá því hún kom fram.